英文文法

英文文法顧名思義係指英格蘭話嘅文法。一隻自然語言嘅文法包括一拃規則，講明咗嗰隻語言啲字、短語同句子嘅結構「應該係點」；唔合乎文法嘅字句，會俾用開隻語言嘅人覺得佢怪，甚至完全唔明佢想講乜；而英文都有噉嘅規則。

舉個例說明：喺英文入面，字最基本上可以分做名詞、代名詞、動詞、形容詞、副詞、介詞、決定詞同連接詞等嘅多隻詞性，當中名詞多數係指人同第啲物件，而動詞多數係指某啲動作或者行動；動詞正路係會掕喺個名詞後面，意思係「名詞指嗰件物件，做出動詞指嗰樣動作」，好似以下嘅句子噉－
He ( 代名詞指男性佢 ) swims ( 動詞指游水 )－係一句啱文法嘅句子，表示「佢游水」噉嘅意思；而
He swims runs ( run 係動詞指跑 )－就係一句唔啱文法嘅句子，聽或者睇嘅人唔會明佢想噏乜；
值得注意嘅係，英文屬於西日耳曼語支，所以同粵語等嘅漢語有頗大差異，文法上有好多同粵語截然不同嘅特徵。例如英文有時態詞形變化，即係話啲動詞會變樣，用嚟表示隻詞講嗰樣動作係喺咩時間發生嘅－好似係 swim 噉，如果 swim 指嗰吓游水動作係過去發生嘅，噉 swim 就要變做過去式 swam ；包括粵語在內嘅大多數漢語都冇時態詞形變化呢家嘢－
佢今日去游水，用耶魯拼音寫係 kéuih gām yaht heui yàuh séui；
佢尋日去游水，用耶魯拼音寫係 kéuih chàhm yaht heui yàuh séui－當中 yàuh séui無論指嗰樣動作係而家發生定過去發生，隻字個樣都唔會變。

要留意嘅係，英文都有方言，唔同地區嘅英文會或多或少噉有差異。篇文以下嘅內容以廿一世紀初嘅主流英式英文同美式英文作準。

詞性基礎

英文嘅句子由字組成，字會組合埋一齊令到一句句子有某啲意思。喺英文入面，字最基本上可以分做九大詞性：
名詞：通常係用嚟指一件或者多件物件，例如 butterfly 表示蝴蝶噉解；
動詞：通常都係指一啲動作，例如 fly 表示飛噉解；
冠詞：一個冠詞會掕住喺個名詞度，表示嗰個名詞指嗰樣嘢係咪可以指定，例如 the同埋 a噉；
形容詞：通常用嚟形容掕住嘅名詞，例如 beautiful 形容名詞，指靚噉解；
副詞：攞嚟修飾動詞或者形容詞等唔係名詞嘅字詞，例如 beautifully 可以形容動詞，指「靚噉」嘅意思；
介詞：通常係掕住個名詞或者動詞，表示時間或者空間上嘅關係，例如 atop 表示「喺... 上面」；
代名詞：攞嚟替代名詞，費事吓吓都要出返個名詞嘅名，例如 he 同 she 等；
連接詞：用嚟做「連接」嘅字詞，例如 because；
語氣詞：用嚟表示語氣嘅字詞，好多時可以單獨噉出現，例如 ouch!；
... 呀噉。當中名詞、動詞、形容詞同副詞係所謂嘅開放字類－呢啲字類成日都會有新字詞加入，而淨低嗰啲詞性一般俾人認為封閉字類－好少可會有新字詞成功噉加入，例如代名詞就係噉。

分辨詞性

「分辨每隻字係邊種詞性」係理解英文句子嘅過程嘅重要一環。就算個人識嗮英文裏面啲生字，佢都未必能夠齋靠睇或者聽一隻字就知隻字係咩詞性：舉例說明，英文入面嘅字好多都有「做名詞指某個角色，做動詞指嗰個角色做嘅行動」噉嘅情況，例如 mentor 做名詞係指「導師」噉解，但做動詞就係指「教導」噉解；一個人要睇好多第啲資訊，先可以知嗰隻字係邊種詞性，例如齋睇句句子入面嘅其他字嘅話，
淨係得名詞先可以掕隻冠詞喺前面，所以 the mentor 當中嗰個 mentor 應該係做緊名詞；
淨係得動詞先可以有時態詞形變化，所以 mentored 當中嗰個 mentor 應該係做緊動詞，而且係過去式。
隻字喺句嘢入面嘅位置都提供到有關「隻字係邊種詞性」嘅資訊，例如如果 mentors 擺正喺 John後面嘅話，應該比較大機會係動詞。
... 呀噉。順帶一提，語境都可以左右對啲字嘅詞性嘅判斷。

主要詞性

名詞

英文入面嘅名詞主要有以下呢啲特性：
固有同普通名詞：話一隻名詞係固有名詞，意思係話隻名詞係指緊一件特定嘅物體，而相比之下，普通名詞係指緊一類嘅物體，冇話特定指緊邊－
固有名詞例子有 England、Gregory或者 Microsoft
普通名詞例子有 region、human或者 company
可數同不可數名詞：
可數名詞可以有眾數－通常隻字指嘅物件可以明確噉分做一件件，例如 land可以加 -s 變做 lands 指多笪土地，或者 butterfly 甩 -y 加 -ies 變成 butterflies 指多隻蝴蝶，亦都有部份嘅字變眾數嗰陣唔係就噉加 -s/ies 嘅，例如 woman 指女人而眾數係 women，或者 fungus 係指真菌而眾數係 fungi ，有啲字甚至係一變眾數就唔同嗮樣，例如 person 指一個人而 people 指多個人，或者 mouse 係指一隻老鼠而 mice 指多隻老鼠；
不可數名詞就係指隻字冇眾數同單數嘅分別－通常係隻字指嘅物件冇得明確噉分做一件件，例如 milk 指奶噉，呢隻字冇得變樣變眾數，頂櫳係裝住啲奶嘅容器可以有眾數，例如 a bottle of milk 指一樽奶而 two bottles of milk 指兩樽奶－當中 bottle加咗 s 變眾數。
擁有式：英文名詞可以加嘢表示擁有式－
最簡單嘅係加 -'s ，例如 Maria 係個女人名，通常指某個人，Maria's 就係指 Maria 嘅... 噉解，例子有 Maria's parents或者 Maria's home；
如果隻名詞表示眾數，通常就要加 -s'，例如 the cat's owner 係指嗰隻貓嘅主人而 the cats' owner 係指嗰班貓嘅主人噉解。
英文名詞有啲常見特徵，有陣時齋睇隻字點串點讀經已可知隻字大機率係名詞，例如多數動詞加咗 -ing 就可以當名詞噉用，好似 swim 係動詞指游水而 swimming 可以做名詞指游水呢種活動，可以有
Ilikeswimming，噉嘅句子－成句意思係我鍾意游水噉解；
自然性別：同第啲主要歐洲語言唔同嘅係，英文嘅名詞性別近乎淨係得自然性別咁滯；喺德文同法文當中，好多唔係指緊有性別嘅物件嘅名詞，都可以有性別，例如法文入面嘅字 chaise 係指櫈，性別上屬陰柔，所以指「嗰張櫈」嗰陣要用 la chaise 唔係 le chaise－la 同 le 都係法文入面嘅常用冠詞，指「特定嘅一件...」，相當英文入面嘅 the，分別在於 la 係陰柔名詞用嘅而 le 係陽剛名詞用嘅，chaise 係陰柔所以指「嗰張櫈」嗰陣要用 la ；英文同法文唔同，淨係得自然性別咁滯，即係話啲名詞要真係指緊有性別嘅物體－例如 men或者 women呀噉－隻字先會分性別，唔會話一張櫈或者一部電腦都有性別。
... 呀噉。

決定詞

喺英文當中，決定詞嘅數量唔多。英文嘅決定詞會掕喺名詞前面，用嚟表示「嗰隻名詞指緊嘅係邊一件或者邊拃物體」，包括：
冠詞：包括咗 a、an同埋 the；

代名詞

動詞

形容詞

副詞

介詞

連接詞

短語

名詞短語

動詞短語

句子結構

Negation

英文音系
詞性標注

文獻

攷

拎

The Internet Grammar of English at University College London.
The Englicious website for school teachers developed by University College London.
English Grammar at the British Council.

英文